हत्या-लूट जैसे 19 मामले दर्ज; 2020 में रखा अपराध की दुनिया में कदम
police Raid on gangster Himanshu Bhau Delhi, Rohtak, Sonipat and Jhajjar, गैंगस्टर हिमांशु उर्फ भाऊ व उसके साथियों के ठिकानों पर रोहतक पुलिस ने रेड की है। दिल्ली, रोहतक, सोनीपत व झज्जर में पुलिस द्वारा सुबह से ही छापेमारी की जा रही है। ताकि गैंगस्टर हिमांशु को पकड़ने के लिए सफलता हासिल की जा सके।
हरियाणा के गैंगस्टर हिमांशु उर्फ भाऊ व उसके साथियों के ठिकानों पर रोहतक पुलिस ने रेड की है। रोहतक, झज्जर, गुरुग्राम, सोनीपत व दिल्ली में एक साथ 36 ठिकानों पर छापेमारी की। इस दौरान 4 DSP, 13 निरीक्षक/प्रभारी थाना व करीब 350 जवान मौजूद रहे।
छापेमारी के दौरान 19 मोबाइल, 6 सिम कार्ड, 14 बैंक पासबुक, 3 बैंक चैक बुक, 1 पैन ड्राइव, 1 डोंगल, 5 डायरी/नोटबुक, 9 आधार कार्ड, 2 पैन कार्ड व अन्य सामान बरामद हुआ है।
हिमांशु व उसके साथियों के ठिकानों पर छापेमारी
एसपी हिमांशु गर्ग ने बताया कि इनामी व मोस्ट वांटेड अपराधी गांव रिटौली निवासी हिमांशु उर्फ भाऊ पर शिकंजा कसने के लिए हिमांशु व उसके सहयोगी सुड़ाना निवासी सागर उर्फ यमराज, झज्जर के कस्बा बेरी निवासी राहुल उर्फ हुल्ली, झज्जर के गांव पेलपा निवासी जसबीर उर्फ जस्ता, झज्जर के गांव निलोठी निवासी अमन व रिटौली निवासी साहिल के ठिकानों पर छापेमारी की।
भाऊ पर 19 मामले दर्ज
आरोपी हिमांशु उर्फ भाऊ पर हत्या, हत्या का प्रयास, धोखाधडी, अवैध हथियार, लूट, धोखाधडी, फिरौती आदि के जिला रोहतक मे 12 व झज्जर में 7 मामले दर्ज है। आरोपी को पकड़ने के लिए रोहतक पुलिस द्वारा एक लाख रुपए का इनाम घोषित किया हुआ है। वहीं झज्जर पुलिस द्वारा आरोपी पर 55 हजार रुपए का इनाम रखा हुआ है। इसके अलावा आरोपी साहिल पर भी 10 हजार रूपए का इनाम घोषित है।
2020 में रखा था अपराध की दुनिया में कदम
उन्होंने बताया कि आरोपी हिमांशु अपने पढ़ाई के समय से ही आपराधिक गतिविधियों में लिप्त रहा है। जिसने वर्ष 2020 मे गांव के युवक पर फायरिंग करने के आरोप मे काबू किया गया था। जिसके बाद आरोपी को हिसार बाल सुधार गृह मे भेजा गया। आरोपी वहां से फरार हो गया जो अब तक फरार चल रहा है। आरोपी नीरज बवाना और नवीन बाली गैंग दिल्ली से संबंध रखता है। उसने साल 2022 मे उत्तर प्रदेश के पते पर फर्जी पासपोर्ट भी बनवाया हुआ है।
21 लोगों को पूछताछ के लिए बुलाया
DSP हेडक्वार्टर डॉ. रविन्द्र ने बताया कि पुलिस ने विशेष सर्च अभियान चलाया था। जिसमें मिले फोन, सिम कार्ड, डायरी, पासबुक आदि सभी दस्तावेजों की गहनता से जांच की जा रही है। इसके अलावा 21 व्यक्तियों को पूछताछ के लिए थाना/सीआईए स्टाफ में बुलाया गया है। सभी लोगों से गहनता से पूछताछ की जा रही है।